謝始平公以近詩一卷賜示
作者：司馬光
朝代：宋

paragraphs: 皇家駿命承蒼穹，烝民之傑生維嵩。
聖賢會合若符契，坐致四海登熙隆。
三階清平九鼎重，指麾拱揖安華戎。
人情誰不樂將相，往往皓首忘疲癃。
北平飲乳尚懷印，千秋乘車猶入宮。
唯公致政年甫至，耳目明利志氣充。
幡然脫去萬鍾祿，羽儀高遠如翔鴻。
靈臺不復絓塵務，至德恬淡含黄中。
英華純粹積不發，事業轉爲文字工。
大篇短韻間金石，遠追吉甫流清風。
刻雕衆物非用意，默與元化參神功。
應劉鮑謝事奇巧，細瑣豈足誇才雄。
祼圭夷玉清廟器，肯與環玦爭玲瓏。
絳帳生徒東閣客，微官拘縶如樊籠。
言詩何敢望商賜，幸得誦詠袪童蒙。
昏花病目不自惜，服膺盥手書一通。
千金之産不可易，子孫寶蓄傳無窮。